Nacho Rodilla inaugura els XLIX Jocs Esportius de l'Eliana
19 de juliol de 2022

Prop de 1.500 amants de l'esport participen durant aquesta setmana en els XLIX Jocs Esportius de l'Eliana, amb el retorn després de dos anys dels més consolidats de la província de València. Una cita que va ser inaugurada aquest dilluns per la llegenda del Pamesa València i internacional amb la selecció absoluta de bàsquet, Nacho Rodilla, qui va prendre la flama olímpica del peveter després d'un acte d'obertura que va comptar també amb l'actuació del monologuista Ismael Galán, el mentalista Aryel Altamar i les veus de l'Escola Coral de l'Eliana.

Així, i durant els pròxims dies, el Poliesportiu Municipal acollirà en les seues renovades instal·lacions competicions, exhibicions i tornejos de fins a 12 modalitats esportives diferents. Aquesta primera setmana se celebrarà la fase de grups mentre que la segona estarà reservada per a les fases finals, i l'acte de lliurament de trofeus tindrà lloc el divendres 29. Aquesta 49a edició tindrà com a punt final la 10K-XXXVIII Volta a Peu el dissabte 30, per a la qual les inscripcions continuen obertes a través de la plataforma Sportmaniacs fins al dimecres 27 a les 23.59 hores o fins al mateix dia de la prova sense samarreta.

L'alcalde, Salva Torrent, va destacar en la inauguració la trajectòria i evolució d'aquesta cita esportiva que l'any vinent complirà mig segle d'història i que se celebra en un entorn renovat en el qual l'Ajuntament ha invertit més del milió d'euros invertits al llarg de 2021 i en el qual està previst escometre altres millores com la coberta del trinquet, la pista d'atletisme i l'edifici tatami que es destinarà a les arts marcials.

Convidem la ciutadania a retrobar-se en aquests dies amb veïns i veïnes i amb l'esport, apostant per una competició sana, basada en l'amistat entre conciutadans”, ha declarat.